钦定古今图书集成/明伦汇编/人事典/第089卷 > 渔樵问答 > 《论生死》
## 钦定古今图书集成/明伦汇编/人事典/第089卷 > 渔樵问答 > 《论生死》

樵者问渔者曰：“人谓死而有知，有诸？”曰：“有之。”曰：“何以
知其然？”曰：“以人知之。”曰：“何者谓之人？”曰：“耳目鼻口，心
胆脾肾之气全谓之人。心之灵比曰神。胆之灵曰魄，脾
之灵曰魂，肾之灵曰精。心之神发乎目则谓之视，肾
之精发乎耳则谓之听，脾之魂发乎鼻则谓之臭，胆
之魄发乎口则谓之言。八者具备，然后谓之人。夫”人
也者，天地万物之秀气也。然而亦有不中者，各求其
类也。若全得人类，则谓之曰全人之人。夫全类者，天
地万物之中气也，谓之曰“全德之人”也。全德之人者，
人之人者也。夫人之人者，仁人之谓也，唯全人然后
能当之。人之生也，谓其气行；人之死也，谓其形返。气
行则神魂交，形返则精魄存。神魂行于天，精魄返于
地。行于天则谓之曰“阳行”，返于地则谓之曰“阴返。”阳
行则昼见而夜伏者也，阴返则夜见而昼伏者也。是
故日者月之形也，月者日之影也，阳者阴之形也，阴
者阳之影也；人者鬼之形也，鬼者人之影也。人谓鬼
无形而无知者，吾不信也。